**"КУПАЛЛЕ”**

**Сцэнарый фальклорна-спартыўнага свята**

**для выхаванцаў старшай групы**

*Свята можа праводзіцца як у спартыўнай зале, так і на свежым паветры.*

*Калі праводзіць свята у зале, прапануецца прыкладна такое афармленне: зала прыбрана зеллем, кветкамі, вяночкамі. Бліжэй да тыльнай сцяны залы з галінак зложаны невялікі макет вогнішча. У адным кутку залы аформлены “лясны куточак”(макеты дрэў)*

*У залу заходзяць дзяўчынкі ў нацыянальным адзенні.*

**1-я:** А на Купалу cонейка рана ўстала, Усю зямлю праменьчыкамі абняла! Ой, Купалле, народнае свята, Дай нам жыці мірна і багата!

**2-я:** На Купалле цёплыя росы. Бягуць па травах ножкі босы. Ой, Купалле, свята агню і вады, Дай нам здароў’я на доугія гады.

**3-я** На добрыя гады на галовы русы,

Каб ў шчасці і згодзе жылі беларусы.

Каб весела святы заўжды святкавалі,

Песні спявалі, у гульні гулялі.

**1-я:** Запрашаем з намі Купалле святкаваць

Вадзіць карагоды, вяночкі сплятаць.

Песенкі спяваці, праз вогнішча скакаць

Ды папараць-кветку разам адшукаць.

**2-я:** Пойдзем у высокія травы на зялёны луг.

Назбіраем кветак, зелля ад сямі нядуг.

Напляцём вяночкаў, станем ў карагод

Каб здоровымі быці на цалюткі год.

**3-я:** Збірайцеся, кветачкі, песеньку спявайце

На Купальскім свяце госцеў прывітайце.

***Дзеці спяваюць народную песню “Шла Купала сялом, сялом”***

Шла Купала сялом, сялом,

Закрыўшы вочы пяром, пяром.

На Івана Купалу.

Закрыўшы вочы пяром, пяром.

Пытала хлопцаў чалом, чалом,

Свяціла ночы агнём, агнём,

Пляла вяночкі шаўком, шашком.

Слыла Купалка цяплом, дабром,

Славу Купалу пяём.

*У залу заходзіць Купалінка (дарослы, пажадана, кіраўнік фізваспітання) і дзеці ў вобразах розных кветак, трымаючы ў руках сапраўдныя галінкі раслін, якія яны ўвасабляюць.*

**Купалінка:** Сёння Купала, заўтра – Ян. Выйдзі, Сонейка, зайграй нам!

Як будзе Сонейка іграці, будзем мы Купалле святкаваці,

Мяне, Купалінку, вітаці, люд беларускі ўслаўляці.

Будуць дзяўчынкі красачкі рваць,

Будуць купальскі вяночак сплятаць.

Выходзьце, красачкі, усміхніцеся, людзям добрым пакланіцеся.

**Васілёк:** Я- прыгожы васілёк з палявых абшараў

Маю колер рэк, азёр, ды блакітных мараў.

Колер неба ў вышыні, лугавых званочкаў

Колер вашых, госцейкі, беларускіх вочкаў.

**Рута:** Я –мята мядовая, кветка каляровая. Усе свае лісточкі сабрала ў пучочкі.

Маю стан танюткі, ды галінкі гнуткі.

Навакола гудуць пчолы. Мядочак збіраюць, госцейкаў вітаюць.

Як запахне рута-мята, жыці будзеце багата.

**Рамонак:** Я-рамонак лугавы, выгладаю тут з травы.

Белыя раснічкі, вочка залатое. Я ўранку чыстай мыюся расою.

Пахну так духмяна, галоўкай ківаю.

Да сябе ў госці матылькоў склікаю.

**Салодка:** Я – зялёная малодка, і завуць мяне – салодка.

Я - не простая травіна, а лячэбная расліна.

Пакладзі мяне ў чай – скажаш кашлю “Выбачай”.

**Іван-ды-Мар’я** (дзяўчынка і хлопчык трымаюцца за рукі): (разам)

Не бывае Купалля без Івана ды Мар’і.

**Хлопчык:** Я- Іванка сінявокі, павітаць хачу аблокі.

**Дзяўчынка:** Я – Марыя-жаўтавочка, малая сонейкава дочка.

**Хлопчык:** Разам – братка я з сястрыцай, не разліць нас і вадзіцай.

**Дзяўчынка:** На адным расцём сцяблёчку, абдымаемся лісточкам.

Ды пялёсткамі ківаем, пчол ў госці зпарашаем.

**Лопух:** Я – расліна відная, ды назва абідная.

А завуся я лопух. Беражыся, злосны дух!

Пад страху мяне саджаюць, нечысць розную пужаюць.

Я ахоўнік – хоць куды. Зберагу вас ад бяды.

**Браткі (два хлопчыкі):**

**1-ы:** Мы-браткі, вясёлыя кветкі. Любяць нас дарослыя, і малыя дзеткі.

**2-гі:** Паглядаем мы на вас каляровым вочкам

Ды вітаем ўсіх сяброў шаўковым лісточкам.

**Палын:** Шэрыя галінкі, горкія лісточкі,

Мыюць мяне роскі, песціць матка-ночка.

Пры дарозе вырас, путнікаў страчаю,

Пахам палыновым ветрык напаўняю.

У пояс, у вяночкі палын уплятайце

Шчасліва жывіце ды хвароб не знайце.

**Крапіва:** Я – кусачая трава, бо завуся крапіва.

Ты рукой мяне не тронь, на лістках маіх агонь.

Я хоць і пякучка, ды зусім не злючка.

Я з людзьмі сябрую, на нечысць палюю.

Беражыцесь, ведзьмы, чэрці, запяку я вас да смерці.

**Папаратнік:** Расцвітаю раз у год на купальску ночку

Мяне цяжка адшукаць у лясным куточку.

Бо на ўсіх лясных дарогах настаўляюць чэрці рогі.

Скачуць ведзьмы, ліхадзеі, лясуны і чарадзеі.

Ды русалкі казкі баюць, кветку ад людзей хаваюць.

Але хто не пабаіцца ночкай у гушчар пусціцца

Кветку-папараць шукаць – можа і пашанцаваць.

Кветку досвіткам сарвеш – у шчасці, згодзе зажывеш.

**Купалінка:** Красачкі купальскія, расіцай частуйцеся

Красачкі купальскія, у вянок гатуйцеся.

Станавіцесь, красачкі, у слаўны карагод

Хай ў народзе шчасцейка будзе круглы год.

*Купалінка становіцца з макетам вянка, “краскі” пад музыку вакол яе водзяць карагод і танцуюць. Па чарзе падыходзяць да Купалінкі і ўстаўляюць у макет вянка свае раслінкі, потым падыходзяць да дзяцей, што сядзяць на лавачках, і кожны вядзе па аднаму дзіцяці ў карагод. Нарэшце, усе дзеці ствараюць адзін карагод.*

***Купалінка:*** *(надзявае вяночак):* Вось які прыгожы вяночак атрымаўся. А карагод які ў нас – проста цуд. А умяне таксама ёсць цікавая кветачка *(паказвае дзецям зробленую з паперы кветку).* Мае яна незвычайную назву – называецца “спрытнуля”, і расце толькі у нашым дзіцячым садку. І любіць гэта кветка спрытных, хуткіх дзетак. Ці парадуеце вы кветачку сваім спрытам ды рухавасцю?

Тады давайце пагуляем у гульню **“Кветачку бяры”.**

*Вядучы (дзіця) трымае ў руках кветку, ходзіць па крузе. Спыняецца перад кім-небудзь з дзяцей. Гаворыць “Кветка-спрытнуля расцвіла, цябе выбрала”. Кладзе кветку на зямлю. Вядучы і выбранае дзіця становяцца спіною адзін да аднаго. Усе дзеці ў карагодзе разам лічаць “Адзін, два, тры, кветачку бяры!”. Дзеці бягуць па крузе да кветкі. Перамагае той, хто першы схопіць кветку з зямлі. Гульня паўтараецца некалькі разоў.)*

***Купалінка:*** Малайцы. Вы вельмі спрытныя. Кветку-спрытнулю таксама упляцём у вянок. З такім вяночкам цяпер не страшны ніякія злыя сілы. І вам таксама патрэбны вяночкі, бо якое ж без іх купальскае свята. Зараз я паклічу свайго сынка Купаліша, няхай ён прынясе вяночкі:

Купаліш-Купалёнак, прыходзь, зялёныя вяночкі прынось!

Будуць дзеткі вянкі надзяваць, будуць песні купальскія спяваць.

Давайце разам пакличам Купаліша, каб ён пачуў! *(Клічуць “Купаліш!”)*

*Заходзіць хлопчык з кошыкам, у якім ляжаць вяночкі.*

**Купаліш:** Рады я ў госці да вас завітаць, разам з вамі Купалле святкаваць.

Купалле - весёлае свята. Песняў, гульняў на ім багата.

Давайце і мы ў гульні пагуляем, патанцуем, загадкі пагадаем.

**Купалінка:** Хто загадку адгадае, той вяночак атрымае.

*(Дзеці, якія адгадваюць загадку, атрымліваюць вяночак і сядаюць асобна ад іншых).*

**Загадкі:**

- Доўгі насок, тонкі галасок. Хто яго заб’е, сваю кроў пралье *(камар).*

- З галінкі на сцяблінку, з траўкі – на сцяжынку скача пружынка, зялёная спінка *(конік).*

- Скача звярушка, не рот, а лавушка. Пападаюць у лавушку камары і мушкі *(жабка).*

- Што за птушка хатняя, гэткая нахабная: нават не баіцца вам на нос садзіцца (*муха).*

- Ляцеў птах цераз дах, сеў на варотах у чырвоных ботах *(Бусел).* - У залаты клубочак схаваўся дубочак *(Жолуд) .* - Ляжыць бочачка – ні дна, ні вочачка (*Яйка).* - Вісіць – зялёны, ляціць – жоўты, ляжыць – чорны (*Ліст)*. - Ён ў шапачцы чырвонай, лечыць гай і бор зялёны. І трапляе на абед яму шкоднік-караед *(Дзяцел).* - Сядзіць урода пасярод агарода, хто да яе дакранецца, усякі апячэцца *(Крапіва).* - Стаяць слупы бялёныя, на іх шапкі зялёныя *(Бяроза).* - Без матора гудзіць, без пілота ляціць, не аса, а джаліць *(Пчала).* - Сямсот муляроў збудавалі дом без вуглоў *(Мурашы).*

- Поўна бочачка круп, а наверсе струп (*Мачынка)*

**Купаліш:** Купалку святкую, вяночкі дарую.

З кветак, траваў, зелля, каб было вяселле.

*Надзявае вяночкі дзецям, якія не паспелі адгадаць загадкі.*

А цяпер давайце пагуляем у гульню “Надзень вяночак”. Я з вамі таксама буду гуляць.

**Гульня “Надзень вяночак”.**

*Дзеці становяцца у круг, кожны перад сабой кладзе вяночак. У Купаліша вяночка няма. Дзеці пад музыку бегаюць па кругу вакол вяночкаў. Калі музыка спыняецца, кожны стараецца схапіць вяночак і надзець на галаву. Хто не паспеў- становіцца вядучым. Гульня паўтараецца некалькі разоў.*

**Купалінка:** Купалле – свята агню і вады. Бачыце, якое вогнішча у нас зложана. Калі праз вогнішча пераскочыць, то будзеш здаровы і шчаслівы цэлы год. А каб розныя нячыстыя сілы не перашкаджалі людзям і не рабілі усякага ліха, на агні трэта спаліць іх пудзілкі. Прапаную зараз вам падзяліцца на дзве каманды. Адна каманда будзе прыбіраць пудзіла лесуна, другая – ведзьмы. Пераможа тая каманда, якая найбольш хутка і якасна справіцца з заданнем.

**Гульня “Прыбяры пудзіла”.**

*Дзеці дзеляцца на дзве каманды. У двух куфэрках ляжыць дзіцячае адзенне (аднолькавай колькасці). Кожны ўдзельнік каманды павінен дабегчы да куфэрка, узяць адну рэч, вярнуцца з ёй назад і надзець на сваё “пудзілка” (лялька, зробленая з анучаў).*

**Купалінка.** Малайцы. Добрыя пудзілкі у вас атрымаліся. Сцеражыцеся, нячысцікі. Хутка час прыйдзе вогнішча распальваць. У мяне для гэтага ёсць чароўны кіёк. А хто будзе чароўным кійком вогнішча распальваць, мы даведаемся, калі пагуляем у гульню “Самы хуткі”.

**“Самы хуткі”**

*Вакол вогнішча ставяцца стульчыкі па колькасці на адзін менш, чым дзяцей. Пад музыку дзеці бегаюць вакол стульчыкаў. Калі музыка спыняецца, дзеці садзяцца на стульчыкі. Каму не хапіла, выходзіць з гульні.*

**Купалінка:** Так, у нас вызначыўся пераможца. Вось табе чароўны кіёк. Трэба ім махнуць і сказаць чароўныя словы: "Кіёк, дакраніся, вогнішча, загарыся". А вы ўсе дапамагайце.

*Усе дружна прамаўляюць гэтыя словы, дзіця дакранаецца чароўным кіёчкам да вогнішча, і яно загараецца. (На самай справе загараюцца электрычныя ёлачныя гірлянды, пакладзеныя разам з галінкамі.)*

**Купалінка:** А цяпер будзем праз вогнішча скакаць, карагоды вадзіць. Хто праз вогнішча пераскочыць, будзе спрытны, хуткі, дужы, здаровы.

*Дзеці па чарзе (з дапамогай выхавацеляў) пераскокваюць вогнішча.*

*Гучыць музыка, у залу заходзіць Рэчка (дарослы) са збаночкам вады.*

**Рэчка:** На свята Купала і я, Рэчка, да вас завітала.

Прынясла вам чыстай, празрыстай вады

Каб не зналі гора вы, ніякай бяды.

Сваёю вадзіцай травы напаю, блакітнаю стужкай лужок абвію.

Хвалькамі сваімі буду лашчыць плёс, песенькі спяваці пра шчаслівы лёс.

Выбегайце, Хвалькі, як махну рукой. Закружыце ў танцы з матухнай-Ракой.

*Пад беларускую народную песню “Рэчанька” дзяўчынкі –“Хвалькі” танцуюць танец з Рэчкай.*

**Рэчка:** Падаруйце мне вяночак з лугавога зелля

Каб жылі заўжды ў згодзе, міры і вяселлі.

Абдыму я той вяночак хвалькамі ласкава

Панясу ў край далёкі, дзе жыве Купала.

Паплыве вяночак хутка па вадзе блакітнай

На траве расой заззяе, кветкай аксамітнай.

Знойдуць людзі тую кветку, возьмуць яе ў рукі –

Шчасце з’явіцца ў народзе, прападуць ўсй мукі!

**Купалінка***:* Каб вяночкі Рэчцы падараваць, вам, рабяткі, трэба да яе дабрацца праз перашкоды: пераскочыць чэраз “балотныя купіны” (тры абручы), пралезці праз “нару” (дуга), прайсці па мастку (лаўка). І пры гэтым не згубіць вяночак з галавы.Зараз мы падзелімся на две каманды – дзве ручаінкі, і паглядзім, якая будзе хутчэй.

*Дзеці дзеляцца на две каманды. “Рэчка” становіцца перад перашкодамі. Дзеці з камандаў, пераадолеўшы перашкоды, надзяваюць на рукі Рэчцы свае вянкі (адна каманда – на левую, другая – на правую).*

**Купалінка:** Бяры, Рэчанька, вянкі, на ласкавы хвалі

Панясі ты іх хутчэй ў далёкі далі.

Няхай нашыя вяночкі плывуць,

Шчасця, міру і здароў’я прынясуць.

*Купалінка знімае свій вянок з галавы, надзявае Рэчцы.*

**Рэчка:**Хутка панясу я вяночкі вашы з кветак,

Каб шчасцейка было ў дарослых і дзетак!

*Рэчка з вяночкамі кружачыся пад музыку выходзіць з залы.*

**Купалінка:** Карагоды купальскія мы з вамі вадзілі, праз вогнішча скакалі, вяночкі Рэчцы даравалі. Пара прыйшла нам і купальскую папараць-кветку шукаць. Пойдзем з вамі ў лясны куточак шукаць кветку шчасця.

*Чуюцца крыкі, гоман. У залу залятаюць на памяле ведзьма (дарослы) і чорт (дарослы). Бягуць і становяцца каля “ляснога куточка” (макеты дрэў).*

**Ведзьма:** Куды гэта сабраліся? У лясны гушчар?

Няма туды дарогі, забадай камар!

Дрэвы паваліліся, галінамі шчапіліся.

Зарасло усё травой. Не ступіць туды нагой.

**Чорт:** У лесе ўсё затрашчыць-зашатаецца.

Кожны чалавек да смерці спужаецца.

Вы у наш лес не хадзіце, нячыстую сілу не будзіце.

Сядзіце тут ціха, а не тое будзе вам ліха.

**Купалінка:** Не страшце, вы, нячысцікі, нас, не пужайце

А папараць-кветку лепей аддайце!

**Ведзьма:** Каб да папараці-кветкі дайсці, трэба іспыты вам прайсці. Хто не пабаіцца з Чортам сілай схапіцца? Чорт мацней за пяцёх, хутка вас паваліць ў мох.

**Купалінка:** Ну давай паспрабуем, хто мацнейшы: пяцёра дзетак ці Чорт-падлетак.

*Пяцёра дзяцей становяцца з Чортам на перацягванне каната. Дзеці перамагаюць.*

**Ведзьма:** Эх ты, Чорт-нязграба, закусай цябе балотная жаба!

А вы, дзетвара, не радуйцеся, не рагачаце,

Бо зараз я сама буду з вамі спаборнічаць у спрыце.

Ну што, каратышкі, хто з нас хутчэй збярэ шышкі?

*З кошычкаў рассыпаецца аднолькавая колькасць шышак. Ведзьма збірае шышкі наперагонку з дзіцём. Першы раз прайграе, крычыць, што яе абхітрылі. Гульня праводзіцца яшчэ некалькі разоў, пакуль ведзьма не здаецца.*

**Ведзьма:** Няма больш сілаў, здаюся. Вось тут пад елачку і павалюся.

А ты, чорт, іх пужай, па папараць-кветку ў лес не пушчай!

*Чорт тупае нагамі, махае рукамі, настаўляе рогі.*

**Чорт***:* Забадаю, затапчу, а ў лес не пушчу!

**Купалінка:** Ты нас, Чорт, не пужай, лепей з намі пагуляй. Калі перамогуць дзеткі – аддасі нам папараць-кветку!

**Чорт:** Ну, у гульнях я мастак! Не пераможаце вы мяне ніяк!

**Купалінка:** Ну тады пагуляем у гульню “Хуткія ручкі”. Паспрабуй, Чорт, схапіць каго-небудзь з нашых дзяцей за руку!

*Дзеці становяцца у круг, выцягваюць рукі наперад. Калі Чорт набліжаецца, хаваюць рукі за спіну.*

**Чорт** *(злосны, што не перамог):* Не буду больш з вамі гуляць, і кветкі вам не відаць!

**Купалінка:** Ах ты, злая сіла! Ты нам увесь час хлусіла!

**Купаліш:** Вось вянкі з зялёных лісцікаў. Вы прымерце іх, нячысцікі.

З палыну ды крапівы – не насіць вам галавы!

**Ведзьма з Чортам:** Ой, ратуйце, дапамажыце! Вянкі свае хутчэй забярыце!

*(уцякаюць з залы)*

**Купалінка** *(бярэ за рукі дзяцей, якія гулялі з ведзьмай):*

Пойдзем мы з вамі па лесе блукаць,

Папараць-кветку будзем шукаць.

Знойдзем – ды людзям хутчэй прынясем.

Каб жылі у згодзе, у шчасці усе!

*З-за дрэва выходзіць Дзядок (дзіця) з кошычкам у руках. У кошыку ляжаць пачастункі, накрытыя зверху зеллем.*

**Дзядок:** Папараць- кветку даўно вы знайшлі:

Гэта любоў да радзімай зямлі,

Да простага люду, да працы, да міру,

Да роднай прыроды: да лесу і віру,

Да рэк і озёраў, блакітнага неба,

Да ніў залацістых жытнёвага хлеба.

Дзядок я купальскі, як кажуць ў народзе.

І вам скажу гэтак: усё шчасце – у згодзе!

Сябруйце, шкадуйце, людзей паважайце,

Ды мой пачастунак хутчэй спажывайце.

*Дзядок аддае кошычак з пачастункамі Купалінцы і развітваецца.*

**Купалінка:** Дзякуй, Купальскі дзядок, за ласункі

А мы табе намалюем малюнкі.

На Купалу зноў спаткаемся праз гадок.

Да хуткай сустрэчы, Купальскі дзядок!

*Дзеці развітваюцца з дзядком. Дзядок зноў хаваецца за дрэва. Купалінка раздае ласункі дзецям.*

**Купалінка:** Вось якое цудоўнае свята.

Было у нас сёння прыгодаў багата.

Ды ўжо развітацца настала пара.

Да пабачэння, мая дзетвара.

Жывіце ў згодзе, бацькоў паважайце.

Ды родых карэннеў не забывайце.

*Купалінка і Купаліш выходзяць з залы.*

*Дзеці з выхавацелям дашкольнай адукацыі могуць яшчэ пагуляць, патанцаваць пад беларускую музыку ці беларускія народныя песні.*

**Літаратура:**

1. Беларускі дзіцячы фальклор. Традыцыйныя запісы, апрацоўкі і аўтарскія творы /Склад. А.М.Аляхновіч, М.В.Рахчэеў.-Мінск: “Беларусь”, 1994.-272 с.
2. Калачова, І.І.Народныя традыцыі і звычаі выхавання:этнапедагагічная спадчына народаў Беларусі / І.І.Калачова.- Мінск: “Беларусь”, 1999. -98 с.

**Петрыман Святлана Віктороўна,** намеснік загадчыка па асноўнай дзейнасці ДУА “Яслі-сад г.п.Мір” Карэліцкага раёна, Гродзенскай вобласці